การประกอบธุรกิจของแต่ละสายผลิตภัณฑ์

ลักษณะผลิตภัณฑ์

ผลิตภัณฑ์ของบริษัทฯ คือ ถุงมือยางที่ใช้ในทางการแพทย์ ประเภทใช้ในงานตรวจโรคทั่วไป
ซึ่งใช้สำหรับการตรวจโรควินิจฉัยหรือรักษาในทางการแพทย์ที่มิใช่การผ่าตัด
เพื่อป้องกันการสัมผัสและปนเปื้อนกันโดยตรงระหว่างผู้ใช้และผู้ป่วย
และรวมถึงการใช้สำหรับการจับต้องวัสดุทางการแพทย์ที่ปนเปื้อนด้วย
ถุงมือประเภทนี้จะออกแบบเพื่อให้ใส่ง่าย แกะห่อได้อย่างรวดเร็ว มีลักษณะที่เรียกว่า Ambi
คือไม่มีข้างซ้ายข้างขวา มีความบาง กระชับมือ สั้นแค่ข้อมือ
ใช้ครั้งเดียวทิ้งโดยไม่มีการนำมาใช้ซ้ำอีก ทั้งนี้เพื่อป้องกันเชื้อโรคแพร่กระจาย
ถุงมือยางของบริษัทฯสามารถแบ่งตามความนิยมของผู้บริโภคได้เป็น 2
ประเภทคือถุงมือยางชนิดมีแป้ง และถุงมือยางชนิดไม่มีแป้ง
ทั้งนี้คุณสมบัติของถุงมือทั้งสองชนิดจะมีคุณสมบัติคล้ายกัน โดยถุงมือยางชนิดไม่มีแป้ง
จะนิยมใช้ในกลุ่มที่มีอาการแพ้จากการใช้ถุงมือยางที่มีแป้ง
และกลุ่มคนที่รำคาญจากการเปรอะเปื้อนของฝุ่น ทั้งนี้ผลิตภัณฑ์ของบริษัทฯจะบรรจุในกล่องตามขนาด
รูปแบบและจำนวนตามที่ลูกค้าต้องการ

ผลิตภัณฑ์ของบริษัทฯจัดเป็นเครื่องมือทางการแพทย์ตามข้อกำหนดของสำนักงานคณะกรรมการอาหารและยา
หรือ อย. ดังนั้นการผลิตและการส่งออกถุงมือยางจึงต้องผ่านการตรวจสอบมาตรฐานของอย.
เพื่อให้สินค้ามีคุณภาพมาตรฐานและมีความปลอดภัยในการใช้
โดยผลิตภัณฑ์ของบริษัทได้รับการรับรองตามมาตรฐานสากล เช่น ASTM D-3578, EN 455-1, EN
455-2, EN 455-3 อีกทั้งยังได้รับการรับรองจากหน่วยงานต่าง ๆ ได้แก่ องค์การอาหารและยา
กระทรวงสาธารณสุข ประเทศไทย องค์การอาหารและยาแห่งประเทศสหรัฐอเมริกา (United
States Food and Drug Administration: FDA)
และองค์การอาหารและยาแห่งประเทศออสเตรเลีย (Therapeutic Goods Administration:
TGA) นอกจากนั้นบริษัทได้รับรางวัลผู้ประกอบการส่งออกที่ดี (Good Performance Exporter
of Thailand) จากรัฐบาลไทย
และได้รับการจัดสิทธิจัดระดับผู้ประกอบการส่งออกที่ดีจากกรมสรรพากร

ปริมาณถุงมือยางที่บริษัทได้จัดส่งให้แก่ลูกค้า (Order Shipment) ในปี 2550 รวม 916 ล้านชิ้น

+----------------------------------+-----------------------------------+
| ปี 2547                           | ปริมาณ (พันชิ้น)                      |
+----------------------------------+-----------------------------------+
| ไตรมาสที่ 1                        | 183,479                           |
|                                  |                                   |
| ไตรมาสที่ 2                        | 230,459                           |
|                                  |                                   |
| ไตรมาสที่ 3                        | 184,052                           |
|                                  |                                   |
| ไตรมาสที่ 4                        | 225,997                           |
|                                  |                                   |
| ปริมาณถุงมือรวมปี 2547               | 823,987                           |
|                                  |                                   |
| ไตรมาสที่ 1/48                     | 226,197                           |
|                                  |                                   |
| ไตรมาสที่ 2/48                     | 232,912                           |
|                                  |                                   |
| ไตรมาสที่ 3/48                     | 210,590                           |
|                                  |                                   |
| ไตรมาสที่ 4/48                     | 209,369                           |
|                                  |                                   |
| ปริมาณถุงมือรวมปี 2548               | 879,068                           |
|                                  |                                   |
| ไตรมาสที่ 1/49                     | 245,934                           |
|                                  |                                   |
| ไตรมาสที่ 2/49                     | 184,898                           |
|                                  |                                   |
| ไตรมาสที่ 3/49                     | 66,922                            |
|                                  |                                   |
| ไตรมาสที่ 4/49                     | 136,260                           |
|                                  |                                   |
| ปริมาณถุงมือรวมปี 2549               | 634,014                           |
|                                  |                                   |
| ไตรมาสที่ 1/50                     | 180,520                           |
|                                  |                                   |
| ไตรมาสที่ 2/50                     | 218,291                           |
|                                  |                                   |
| ไตรมาสที่ 3/50                     | 231,639                           |
|                                  |                                   |
| ไตรมาสที่ 4/49                     | 285,207                           |
|                                  |                                   |
| ปริมาณถุงมือรวมปี 2550               | 915,657                           |
+----------------------------------+-----------------------------------+
| รวมปริมาณถุงมือ ปี 47 - 50           | 3,252,726                         |
+----------------------------------+-----------------------------------+

การจัดจำหน่ายและช่องทางการจำหน่าย

บริษัทฯได้มีการกำหนดแผนการตลาดด้านการกำหนดกลุ่มผู้ซื้อหรือกลุ่มเป้าหมายซึ่งถือเป็นตัวแปรสำคัญเพื่อค้นหาตำแหน่งหรือจุดยืนในธุรกิจ
เพื่อลดผลกระทบจากแรงกดดันด้านการผลิตและราคา
จึงดำเนินนโยบายการกระจายสินค้าไปต่างประเทศซึ่งคิดเป็นร้อยละ 96.43
ประเทศที่บริษัทฯส่งออกไปมากที่สุดได้แก่ กลุ่มประเทศแถบเอเซีย ร้อยละ 12.06
กลุ่มประเทศยุโรป ร้อยละ 39.50 กลุ่มประเทศอเมริกาเหนือ (สหรัฐอเมริกาและแคนาดา)
ร้อยละ 43.11 กลุ่มประเทศลาตินอเมริกา ร้อยละ 1.71 กลุ่มประเทศอื่น ๆ ร้อยละ 0.05
ซึ่งกลยุทธ์และแนวทางการแข่งขันด้านการตลาด
คือการกำหนดลูกค้ารายย่อยซึ่งแต่ละรายมียอดการจำหน่ายใกล้เคียงกัน
เพื่อเป็นการลดความเสี่ยงในการพึ่งพาลูกค้ารายใดมากเกินไป
โดยการใช้กลยุทธ์กำหนดราคาจำหน่ายที่ใกล้เคียงกับราคาตลาด
รวมทั้งการวางเป้าหมายการกระจายสินค้าที่มีประสิทธิภาพ โดยมีช่องทางการจำหน่ายสินค้าดังนี้

-   จำหน่ายโดยตรงกับลูกค้า จากการที่บริษัทฯออกสื่อโฆษณาต่างๆ
    และแคตาล็อกจึงทำให้มีลูกค้าเข้ามาติดต่อซื้อขายในสัดส่วนร้อยละ 20

-   ขายผ่านตัวแทน โดยใช้ตัวแทนทางการค้า
    ในแต่ละปีจะเข้ามาเจรจาและตกลงปริมาณในการซื้อขายแต่ละครั้ง
    ทำสัญญาซื้อขายแบบปีต่อปีและ Partner
    ใช้รูปแบบการทำงานร่วมกันมีการเสนอแบบสินค้าที่ต้องการทั้งปริมาณและคุณภาพ แต่ Partner
    นี้จะไปวางแผนการตลาดเองร้อยละ 80

สำหรับตลาดในประเทศ จะเน้นกลุ่มลูกค้าในหน่วยงานราชการได้แก่โรงพยาบาลของรัฐ เป็นต้น
โดยได้มีการจัดตั้งฝ่ายการตลาดในประเทศขึ้นเพื่อเพิ่มยอดขายและลดการพึ่งพาการขายผ่านตัวแทน

ภาวะการแข่งขัน

-   ภาวะตลาดโลก

ความปริมาณความต้องการบริโภคถุงมือยางในตลาดโลกในปีที่ผ่านมามีมากขึ้นเนื่องจากการแพร่ระบาดของเชื้อโรค
การติดเชื้อต่างๆ อาทิ โรคเอดส์ การแพร่ระบาดของไข้หวัดนกในสัตว์ปีก เป็นต้น

แต่ในขณะที่ราคาน้ำยางข้นซึ่งเป็นวัตถุดิบหลักที่ใช้ในการผลิตถุงมือยางมีการปรับตัวเพิ่มขึ้นส่งผลให้ต้นทุนการผลิตเพิ่มสูงขึ้น
แต่เนื่องจากตลาดถุงมือยางเป็นตลาดที่มีผู้ซื้อน้อยรายผู้ผลิตจึงไม่สามารถผลักภาระต้นทุนที่สูงขึ้นไปยังผู้ซื้อได้เหมือนอุตสาหกรรมอื่นผู้ผลิตจึงต้องแบกรับภาระดังกล่าวไว้เพราะไม่สามารถขึ้นราคาสินค้าได้

บริษัทฯได้ตระหนักถึงปัญหาดังกล่าวจึงพยายามหาแนวทางในการลดต้นทุนการผลิตโดยเดิมเราใช้น้ำมันเตาในการเป็นเชื้อเพลิง
สำหรับผลิตไอน้ำในการผลิต แต่ในปี 2550
ทางเรามีการเปลี่ยนแปลงเตาบอยเลอร์ใหม่โดยใช้กะลาปาล์มเป็นเชื้อเพลิง
ซึ่งทำให้ต้นทุนในการผลิตลดลง และพยายามแสวงหาลูกค้าใหม่ๆ เพิ่มขึ้น
ตลอดจนการพัฒนาตราสินค้าให้เป็นที่รู้จัก ควบคู่ไปกับการพัฒนาสินค้าให้มีคุณภาพมาตรฐาน

บริษัทฯ
คาดว่าอัตราการขยายตัวของการบริโภคถุงมือยางในตลาดโลกจะยังคงขยายตัวเพิ่มขึ้นตามความต้องการบริโภคที่ยังคงอยู่ในระดับสูง
เนื่องจากการแพร่ระบาดของเชื้อโรคต่างๆ

-   ภาวะตลาดในประเทศ

โครงสร้างตลาดของถุงมือยางในประเทศมีขนาดเล็กเมื่อเปรียบเทียบกับตลาดต่างประเทศ
เนื่องจากการผลิตถุงมือยางจะผลิตเพื่อการส่งออกกว่าร้อยละ 90
ลักษณะตลาดจะเป็นแบบผู้ซื้อน้อยราย ในขณะที่ผู้ขายหรือผู้ผลิตมีมากราย
ทำให้ผู้ซื้อมีอำนาจต่อรองราคาเงื่อนไขในการซื้อขาย
ตลาดถุงมือยางในประเทศส่วนใหญ่จะเน้นด้านการแพทย์เป็นหลัก โดยการประมูลขายให้แก่
โรงพยาบาล สถานพยาบาลและคลินิกต่างๆ
ซึ่งในปีที่ผ่านมาปริมาณการบริโภคถุงมือยางในประเทศมีการขยายตัวเพิ่มขึ้นอันเป็นผลมาจากการแพร่ระบาดของเชื้อโรคต่างๆ

ภาวะการแข่งขันในตลาดในประเทศในช่วงปีที่ผ่านมามีความรุนแรงมากขึ้น
เนื่องจากมีการรวมตัวกันของผู้ประกอบการรายย่อยเพื่อลดต้นทุนการผลิตและสร้างพันธมิตรทางธุรกิจ
ประกอบกับมีการนำเข้าถุงมือจากประเทศจีนซึ่งมีต้นทุนการผลิตที่ต่ำกว่ามาจำหน่าย
ทำให้ผู้ประกอบการต้องแข่งขันกันมากขึ้น

การจัดหาผลิตภัณฑ์

การผลิต ถุงมือยาง

ปัจจุบันบริษัทฯมีโรงงานผลิตถุงมือยาง 2 โรงงาน โรงงานแรกตั้งอยู่เลขที่ 9 หมู่ 4 ตำบลกะเฉด
อำเภอเมือง จังหวัดระยอง บนเนื้อที่ 8 ไร่ 3 งาน 60 ตารางวา มีสายการผลิต 7 ชุด
มีกำลังการผลิตถุงมือยางในปี 2547 สูงสุดเดือนละ 31 ล้านชิ้น โรงงานที่สองตั้งอยู่เลขที่ 14 หมู่
4 ตำบลกะเฉด อำเภอเมือง จังหวัดระยอง ซึ่งมีเนื้อที่ 29 ไร่ 1 งาน 68 ตารางวา
มีสายการผลิตถุงมือยาง 8 ชุด กำลังการผลิตถุงมือยางรวมทั้ง 15 สายการผลิตในปี 2550
สูงสุดเดือนละ 87 ล้านชิ้น

หน่วย : ล้านชิ้น/เดือน

  --------------------------------------- -------------------------------
  เครื่องจักร                                กำลังการผลิตสูงสุด

  เครื่องจักรเดิม ชุดที่ 1-7                     32.00

  เครื่องจักรใหม่ ชุดที่ 8-15                    55.00

  เครื่องจักรรวม 15 ชุด                       87.00
  --------------------------------------- -------------------------------

การผลิตน้ำยางข้นและไอน้ำ

โดยมีพื้นที่ในการก่อสร้างโรงงานน้ำยางข้นและเครื่องบอยเลอร์สำหรับผลิตไอความร้อนเป็นจำนวนพื้นที่
100 ไร่

การจัดหาวัตถุดิบและผู้จำหน่ายวัตถุดิบ

วัตถุดิบที่สำคัญที่ใช้ในการผลิตถุงมือยาง ประกอบด้วย น้ำยางข้น ซึ่งมีสัดส่วนประมาณร้อยละ 48.40
ของต้นทุนผลิตรวม เชื้อเพลิง 11.78 แรงงานร้อยละ 8.14 เคมีภัณฑ์ร้อยละ 8.12
และค่าไฟฟ้าร้อยละ 3.24 ทั้งนี้บริษัทฯ มีการจัดซื้อน้ำยางข้นจากผู้ผลิตน้ำยางข้นในจังหวัดระยอง
จันทบุรี ชลบุรี และจังหวัดสงขลา โดยเป็นการซื้อน้ำยางข้นในประเทศทั้งหมด บริษัทฯ
มีนโยบายสั่งซื้อน้ำยางข้นจากผู้จำหน่ายที่เสนอราคาขายต่ำที่สุด อย่างไรก็ตาม
บริษัทฯให้ความสำคัญในเรื่องของคุณภาพของน้ำยางข้นของผู้จำหน่ายแต่ละรายด้วย
ดังนั้นผู้จำหน่ายน้ำยางข้นในจังหวัดใกล้เคียงบางราย
อาจไม่สามารถเสนอราคาขายน้ำยางข้นที่มีคุณภาพในราคาต่ำได้

ในช่วง 8 ปีที่ผ่านมา (2540-2550) ราคาน้ำยางข้นมีราคาค่อนข้างผันผวน ดังข้อมูลในตาราง

+-------------------------+--------------------------------------------+
| ปี                       | ราคาเฉลี่ยน้ำยางข้น 60%                        |
|                         |                                            |
|                         | (บาท/ กก.)                                 |
+-------------------------+--------------------------------------------+
| 2540                    | 24.26                                      |
+-------------------------+--------------------------------------------+
| 2541                    | 25.17                                      |
+-------------------------+--------------------------------------------+
| 2542                    | 19.88                                      |
+-------------------------+--------------------------------------------+
| 2543                    | 22.98                                      |
+-------------------------+--------------------------------------------+
| 2544                    | 20.84                                      |
+-------------------------+--------------------------------------------+
| 2545                    | 22.90                                      |
+-------------------------+--------------------------------------------+
| 2546                    | 26.85                                      |
+-------------------------+--------------------------------------------+
| 2547                    | 43.18                                      |
+-------------------------+--------------------------------------------+
| 2548                    | 43.72                                      |
+-------------------------+--------------------------------------------+
| 2549                    | 54.74                                      |
+-------------------------+--------------------------------------------+
| 2550                    | 47.76                                      |
+-------------------------+--------------------------------------------+

ที่มา : สถาบันวิจัยยาง กรมวิชาการเกษตร

บริษัทฯมีการซื้อน้ำยางข้นในราคาที่ต่ำกว่าราคากลาง หรือราคาที่ประกาศโดยสถาบันวิจัยยาง
โดยบริษัทฯได้มีการทำสัญญาซื้อขายล่วงหน้ากับผู้จำหน่ายวัตถุดิบประมาณ 3-6 เดือน
และเก็บสต๊อกวัตถุดิบประมาณ 1 เดือนเพื่อเป็นการป้องกันความเสี่ยงจากการจัดหาวัตถุดิบ
นอกจากนั้นเมื่อเกิดการขาดแคลนวัถตุดิบจากผู้จำหน่ายน้ำยางข้นในท้องถิ่น บริษัทฯ
อาจชดเชยโดยสั่งซื้อน้ำยางข้นจาก บริษัทไทยฮั้วยางพารา จำกัด (มหาชน)
ซึ่งลักษณะการสั่งซื้อเป็นไปตามปกติเช่นเดียวกับการสั่งซื้อจากผู้จำหน่ายรายอื่นๆ

ผลกระทบต่อสิ่งแวดล้อม

กระบวนการผลิตถุงมือยางไม่ก่อให้เกิดของเสีย มีแต่เพียงน้ำซึ่งใช้ล้างแบบพิมพ์มือ
ซึ่งบริษัทฯจะระบายลงสู่บ่อเก็บน้ำทิ้ง และบำบัด ก่อนปล่อยลงสู่แหล่งน้ำตามธรรมชาติ

บริษัทฯ มีกระบวนการผลิตที่ทันสมัย ได้รับมาตรฐานการผลิตสำหรับผลิตภัณฑ์ทางการแพทย์ ISO
9001, ISO 13488 Version 2000 อ.ย มอก.